苏辙
游钟山
江南四月如三伏，北望钟山万松碧。
杖藜试上宝公龛，众壑秋声起相袭。
青峰回抱石城小，白练前横大江直。
石梯南下府城闉，松径东蟠转山谷。
乔林无风声如雨，时见游僧石上息。
行穷碧涧一庵岩，坐弄清泉八功德。
归寻晚饭众山底，困卧定林依石壁。
朝游不知涧谷远，莫归但觉穿双屐。
老僧一身泉上住，十年扫尽人间迹。
客到惟烧柏子香，晨饥坐待山前粥。
丈夫济时诚妄语，白首居山本良策。
茹蔬饭糗何足道，纯灰洗心聊自涤。
失身处世足愆尤，愧尔山僧少忧责。